
			Sala de reunions d’una empresa. Mobiliari de qualitat. Parquet. Parets folrades de fusta. Sobre una taula, ampolles d’aigua i quatre gots. Un tapís mironià a la paret.

			Al fons, una porta doble. En un lateral, una porta més petita. Un gran finestral deixa entrar la darrera llum del capvespre. A través del finestral, el cel. Intuïm que la sala es troba en un pis d’alçada.

			En una de les cadires, hi seu FERRAN AUGÉ, un home d’uns trenta-vuit anys. Atractiu. Vestit elegant i modern. Davant seu, sobre la taula, un maletí d’executiu.

			Després d’uns segons, FERRAN mira el rellotge, treu del maletí un diari d’informació econòmica i comença a fullejar-lo.

			Sona un mòbil. FERRAN se’l treu de la butxaca i el connecta.

			
			FERRAN, al mòbil: ¿Sí?... Hola, nano... Ja hi sóc. Estic esperant... 

			
			Per la porta doble entra ENRIC FONT. FERRAN sembla que no el veu.

			
			Hòstia, ¿aquesta nit a sopar?... ¿I per què quedes sense dir-me res? No, no vindré. No ho sé, tu mateix... Passo de llepar el cul a aquests japonesos per quatre duros. Escolta, estic a punt que em donin una feina de collons, o sigui que, per mi, els pots dir que se’n vagin a prendre pel sac... Estic tip de baixar-me els pantalons davant d’aquests gilipolles... Mai més. T’ho juro.

			
			FERRAN veu ENRIC.

			
			FERRAN, al mòbil: T’he de deixar.

			
			FERRAN guarda el mòbil. ENRIC és un home grassonet, que supera la quarantena. També du trajo, però no tan modern com el de FERRAN. Maletí d’executiu a la mà, un maletí més usat que el de FERRAN.

			
			ENRIC: Bona tarda.

			FERRAN: Bona tarda.

			ENRIC: M’han dit que l’entrevista és aquí...

			FERRAN: Sí, a mi també.

			ENRIC: ¿Vostè és de l’empresa...?

			FERRAN: No, no. Sóc un candidat al...

			ENRIC: Ah, jo també.

			FERRAN: Encantat.

			ENRIC: Igualment.

			
			Encaixen. ENRIC deixa el seu maletí a la taula. Hi ha uns segons de silenci.

			
			ENRIC: ¿T’han explicat alguna cosa?

			FERRAN: No. Res.

			ENRIC: Curiós, tot plegat, ¿no?

			FERRAN: Sí.

			ENRIC: Tècniques no convencionals.

			FERRAN: Això sembla.

			ENRIC: Quan m’ho van proposar... No sé. No és... habitual. ¿Què serem, nosaltres dos?

			FERRAN: No ho sé. Hi ha quatre gots.

			ENRIC: Potser són pels que ens han d’entrevistar.

			FERRAN: Potser.

			ENRIC: Això de l’entrevista conjunta és una mica... com a mínim, original. I més per a una feina d’aquest nivell. Normalment, és tot més confidencial.

			FERRAN: A mi, això...

			ENRIC: No, a mi també, però, vaja... Tu i jo no ens coneixem. Però seria fàcil que ens trobéssim algú conegut.

			FERRAN: ¿I què?

			ENRIC: Home, seria una mica violent.

			
			ENRIC seu. Uns instants de silenci.

			
			ENRIC: ¿Has vingut amb cotxe?

			FERRAN: Sí.

			ENRIC: Jo també. Quin trànsit, ¿no?

			FERRAN: Com cada dia.

			ENRIC: Jo ja he fet tres entrevistes. No sé què més volen saber de mi. ¿I tu, quantes n’has fet?

			FERRAN: Tres.

			ENRIC: Com jo.

			
			ENRIC treu una capseta de caramels.

			
			ENRIC: ¿Un mentolín?

			FERRAN: No, gràcies.

			ENRIC: Jo no tenia gaires esperances d’arribar fins aquí. Vinc d’una empresa petita, i això és... Bé, en tot això dels mobles i el bricolatge, és la segona del món.

			FERRAN: Una empresa és una empresa.

			ENRIC: Sí, però jo no he treballat mai en una multinacional. ¿I tu?

			FERRAN: Jo he treballat a molts llocs.

			ENRIC: I les condicions són increïbles. El sou és... Bé, no sé què deus guanyar tu, però jo gairebé doblaria... Tenia por de fer tard. Era a la Diagonal, parat, i pensava, ara faràs tard i quedaràs fatal. Aquestes coses són importants. De vegades són els petits detalls els que fan prendre una decisió. Jo he hagut de contractar gent i, al final, el que em fa decidir són els petits detalls. La manera de vestir, com m’han donat la mà... I el cotxe. Sempre que puc els acompanyo fins al seu cotxe. Un cotxe diu molt del seu propietari. A vegades et trobes un paio que sembla molt polit i té el cotxe fet una merda.

			FERRAN: Tranquil. No has arribat tard.

			
			Per la porta doble entren MERCÈ DEGÀS i CARLES BUENO. Trenta i pocs. MERCÈ du un elegant vestit jaqueta. CARLES, més informal, pantalons i americana esport, sense corbata. Arracada en una orella.

			
			CARLES, a MERCÈ: Passa, passa.

			MERCÈ: No, passa tu.

			CARLES: Sisplau.

			MERCÈ, somrient: ¿Per què? ¿Perquè sóc una dona?

			CARLES: Sí, perquè ets una dona.

			MERCÈ: D’acord, passo. Però no perquè sigui una dona. (Als altres:) Bona tarda.

			FERRAN i ENRIC: Bona tarda.

			CARLES: Bona tarda. (Presentant-se:) Carles Bueno.

			
			CARLES ofereix la mà a FERRAN.

			
			FERRAN: Ferran Augé.

			
			Tots van encaixant alhora que es presenten.

			
			MERCÈ: Mercè Degàs.

			ENRIC: Enric Font.

			
			Tots es donen la mà amb tots.

			
			CARLES: ¿Són vostès qui ens han de fer l’entrevista?

			ENRIC: No, no, som... entrevistats, també.

			CARLES: ¿Tots dos? Nosaltres també.

			MERCÈ: ¿I qui ens entrevista?

			ENRIC: No ho sabem, encara.

			
			MERCÈ i CARLES deixen les coses.

			
			MERCÈ: Tres homes i una dona. Com sempre.

			CARLES: El vint-i-cinc per cent. Políticament correcte.

			MERCÈ: Sempre tan graciós, ell. Em sap greu, però ara el políticament correcte és el cinquanta per cent.

			ENRIC: ¿Us coneixeu?

			CARLES: Vam estudiar junts.

			MERCÈ: Bé, jo vaig estudiar una mica més que ell.

			CARLES: La matrícules, li dèiem. Ho tenim pelut amb aquesta.

			ENRIC: Ja t’ho he dit abans. Era lògic que algú es conegués.

			CARLES: ¿I què hem de fer, ara?

			FERRAN: Esperar, suposo.

			MERCÈ: ¿Ens faran l’entrevista a tots quatre junts?

			CARLES: Això em van dir a mi. Una entrevista conjunta amb tots els candidats.

			
			Pausa.

			
			ENRIC: ¿Heu vingut amb cotxe?

			CARLES: Jo sí.

			ENRIC: Quin trànsit, ¿no?

			CARLES: Horrorós.

			ENRIC: Sort que tenen pàrquing, perquè si no... 

			CARLES: Sí, aquí, per aparcar, és impossible.

			ENRIC: ¿També heu fet tres entrevistes, vosaltres?

			CARLES: Jo sí.

			MERCÈ: Jo també.

			ENRIC: I aquesta és la quarta. He passat algunes vegades per això, i mai m’havien fet quatre entrevistes. No sé què més volen saber de mi...

			
			En una de les parets laterals s’obre una porteta. S’obre de dalt cap a baix, aturant-se a quaranta-cinc graus. És com una bústia que, fins ara, havia quedat dissimulada a la paret. MERCÈ és qui s’hi troba més a la vora.

			
			MERCÈ: Ei. S’ha obert això.

			
			Un moment de silenci.

			
			CARLES: Doncs mira a veure què hi ha.

			
			MERCÈ ho mira.

			
			MERCÈ: Un sobre i un cronòmetre. 

			FERRAN: ¿Un cronòmetre?

			MERCÈ: Digital.

			CARLES: ¿Hi posa res, al sobre?

			MERCÈ: No. ¿L’obro?

			FERRAN: ¿I a mi què m’expliques? No ho sé. 

			
			MERCÈ obre el sobre.

			
			MERCÈ, llegint: «Bon dia i benvinguts. Com ja els vam avançar, aquesta és la darrera fase del procés de selecció per accedir al càrrec de director comercial de Dekia. Vostès són els últims aspirants. Sabem que aquesta no és una prova habitual. Seguim el protocol establert per la nostra central a Suècia. Si en algun moment consideren que alguna de les propostes que els farem no és acceptable per vostès poden abandonar el procés. La porta és oberta. Si surten d’aquesta sala, però, sigui pel motiu que sigui, entendrem que renuncien a continuar aspirant al càrrec. La primera prova és la següent. Els hem dit que són els últims aspirants, però no són els últims quatre aspirants. Només hi ha tres autèntics aspirants. Un de vostès és un membre del nostre departament de selecció de personal. Juntament amb el sobre han trobat un cronòmetre. Tenen deu minuts per esbrinar qui de vostès no és un autèntic candidat. Sisplau, posin en funcionament el cronòmetre. És el botó de la dreta.» I ja està.

			CARLES: Collons.

			ENRIC: A veure, un moment... O sigui, un de nosaltres no és...

			CARLES: Està ben clar.

			MERCÈ: I hem d’esbrinar qui és.

			FERRAN: Pensava que això seria una entrevista.

			MERCÈ: Jo he de fer alguna cosa amb el rellotge.

			ENRIC: Hi ha un candidat que no és candidat. I hem de descobrir qui és.

			MERCÈ: Això ja ho hem entès.

			ENRIC: Que bo.

			FERRAN: ¿Bo?

			ENRIC: La prova. Descobrir qui menteix. És bona, perquè, és clar, quan hem entrat, tots pensàvem que érem iguals, que érem candidats, i ara resulta que no.

			MERCÈ: ¿Què, l’engego?

			
			MERCÈ prem el botó del cronòmetre.

			
			MERCÈ: Deu minuts.

			ENRIC: A veure. Situem-nos. Un de nosaltres no és... real.

			
			Pausa. Tots quatre es miren.

			
			MERCÈ: O sigui, que l’entrevistador és un de vosaltres.

			FERRAN: Potser ets tu.

			MERCÈ: ¿Jo? No, jo no ho sóc.

			FERRAN: Hi ha algú que està fingint. Podem ser qualsevol.

			ENRIC: Tenim deu minuts. No és gaire temps. Crec que és més ràpid descartar que no pas intentar descobrir directament qui és l’impostor. 

			FERRAN, irònic: L’impostor.

			ENRIC: Hi ha una cosa que, d’entrada, està clara. Vosaltres dos us coneixeu.

			
			MERCÈ i CARLES es miren.

			
			CARLES: Però feia temps que no ens vèiem.

			ENRIC: Però si un de vosaltres és el candidat fals, ho podreu esbrinar més fàcilment. Sabeu coses l’un de l’altre. Només tenim deu minuts. Us interessa descartar ràpid, així teniu una persona menys de qui preocupar-vos. ¿Què en dieu?

			MERCÈ: Un moment. Deixa’m pensar.

			CARLES: Les coses que jo sé de la Mercè són de fa temps, tampoc és...

			MERCÈ: Espera, Carles. Abans de dir res, pensa.

			CARLES: ¿Què vols que pensi?

			MERCÈ: Només som quatre.

			CARLES: Sí, i què.

			MERCÈ: Res. Pensa en el que ens han demanat. Es tracta de veure qui és capaç de descobrir-ho i qui no n’és capaç.

			CARLES: Ah, ja.

			
			CARLES es mira FERRAN i ENRIC.

			
			FERRAN: No ens diran res.

			ENRIC: ¿Per què?

			FERRAN: Perquè si saben alguna cosa, la saben, i el que no faran és dir-nos-la a nosaltres, perquè ens donarien un avantatge que no tenen cap necessitat de donar-nos. És el que jo faria.

			ENRIC: No ho entenc.

			FERRAN: Cony, que estem competint entre nosaltres. No et donaran cap informació que no els interessi donar. No, en realitat, la cosa té el seu què. No es tracta només d’esbrinar qui està fingint, sinó també de fer que els altres s’equivoquin, perquè si tots tres endevinem qui és el fals ja em diràs tu de què serveix la prova. Tothom guanya, i llavors què.

			ENRIC: El paper deia que havíem d’esbrinar qui era el fals. No deia que haguéssim de competir entre nosaltres.

			FERRAN: Home, això ja està clar. No cal dir-ho. Som tres i només hi ha un lloc. Estem competint.

			MERCÈ: No, ell té raó. Ben pensat, el que hem de fer és col.laborar.

			CARLES: ¿Col.laborar?

			MERCÈ: Sí, fes-me cas. Jo no havia vist el Carles des de l’últim sopar d’Esade... Fa dos o tres anys.

			CARLES: Dos.

			MERCÈ: I llavors treballava en un laboratori farmacèutic.

			CARLES: I encara hi treballo. 

			MERCÈ: És veritat. Vaig trobar un company fa poc i m’ho va dir. Per tant, ell no pot ser.

			CARLES: I tu, Mercè, estaves en una empresa de consulting. Però no recordo quina era... 

			MERCÈ: ICR.

			CARLES: ¿Encara hi ets?

			MERCÈ: No, ara estic en un banc. I no us diré quin, si no us fa res.

			
			Uns segons de silenci. FERRAN i ENRIC valoren les paraules de MERCÈ i CARLES.

			
			FERRAN: ¿Ho veus?

			ENRIC: ¿Què?

			FERRAN: Que aix

